།སྐྱབས་གསུམ་ཀུན་འདུས་རྗེ་བཙུན་བླ་མར་འབུལ།།ཐུགས་རྗེས་བཞེས་ནས་བྱིན་གྱིས་བརླབ་ཏུ་གསོལ།།དཔལ་ལྡན་རྩ་བའི་བླ་མ
རིན་པོ་ཆེ།།བདག་གི་སྤྱི་བོའི་གཙུག་ཏུ་རྟག་བཞུགས་ལ།།ནམ་ཡང་འབྲལ་མེད་བརྩེ་བས་རྗེས་བཟུང་སྟེ།།སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ།།འཇམ་དཔལ་རྡོ་རྗེ་རྒྱལ་བཙོང་ཁ་པ།
མཁས་གྲུབ་སྐུ་མཆེད་དྷརྨྨ་བཛྲ་ཞབས།།དབེན་ས་ཡབ་སྲས་བློ་བཟང་ཆོས་ཀྱི་རྒྱལ།།གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།།གྲུབ་པ་མཆོག་བརྙེས་དཀོན་མཆོག་རྒྱལ་མཚན་དང་།
དཀྱིལ་འཁོར་མངའ་བདག་བློ་བཟང་ཡེ་ཤེས་ཞབས།།རྗེ་བཙུན་བློ་བཟང་བསྐལ་བཟང་རྒྱ་མཚོ་ལ།།གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།།རྒྱལ་ཀུན་ཐུགས་རྗེའི་ངོ་བོ་བྱམས་པའི་མཚན།།
རྗེ་བཙུན་བློ་བཟང་དཔལ་ལྡན་ཡེ་ཤེས་ཞབས།།རྗེ་བཙུན་བློ་བཟང་འཇམ་དཔལ་རྒྱ་མཚོ་ལ།།གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།།བློ་བཟང་རྒྱལ་བའི་ཡེ་ཤེས་གཟུགས་ཀྱི་སྐུ།།བསྟན

པ་རབ་ཏུ་རྒྱས་མཛད་བླ་མ་དང་།།རྩ་བའི་བླ་མ་ཡེ་ཤེས་མཚན་ལྡན་རྗེ།།གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།།ཆུ་ནང་ཟླ་བའི་གཟུགས་བརྙན་ཇི་བཞིན་དུ།།གཅིག
ཀྱང་དུ་མར་སྟོན་པའི་རྣམ་འཕྲུལ་ཅན།།ཀུན་གྱི་བྱེད་པོ་རྩ་བའི་བླ་མ་ལ།།གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།།བཤེས་གཉེན་དམ་པ་ཚུལ་བཞིན་བསྟེན་པ་དང་།།དལ་འབྱོར་རྙེད་དཀའ
མྱུར་དུ་འཇིག་པ་དང་།།ལས་འབྲས་བསླུ་བ་མེད་པའི་ཚུལ་བསམས་ནས།།རྩེ་གཅིག་དམ་ཆོས་ནུས་པར་བྱིན་གྱིས་རློབས།།སྲིད་རྩེ་ནས་བཟུང་མནར་མེད་དམྱལ་བའི་བར།།འཁོར་བའི་གནས་ཀུན་སྡུག
བསྔལ་རང་བཞིན་དུ།།ཤེས་ནས་སྲིད་པའི་བདེ་ལ་ཡིད་ལོག་སྟེ།།རྣམ་དག་ངེས་འབྱུང་སྐྱེ་བར་བྱིན་གྱིས་རློབས།།འཁོར་བར་འཁྱམས་པའི་སེམས་ཅན་མ་ལུས་པ།།རང་གི་དྲིན་ཅན་ཕ་མ་ཉིད་ཡིན་པར།།
རྒྱལ་བས་གསུངས་པའི་ཚུལ་ལ་ངེས་རྙེད་ནས།།བྱམས་དང་སྙིང་རྗེ་འབྱོངས་པར་བྱིན་གྱིས་རློབས།།རྒྱལ་བ་སྲས་བཅས་ཀུན་གྱི་ཐུགས་དམ་མཐིལ།།བྱམས་དང་སྙིང་རྗེ་བྱང་ཆུབ་སེམས་བསྐྱེད་ནས།།རླབས

ཆེན་རྒྱལ་སྲས་སྤྱོད་པ་རྒྱ་མཚོ་ལ།།སྙིང་སྟོབས་ཆེན་པོས་སློབ་པར་བྱིན་གྱིས་རློབས།།བྱང་ཆུབ་སེམས་མཆོག་ཆེས་ཆེར་སྟོབས་རྒྱས་ནས།།འགྲོ་བ་སྒྲོལ་ལ་རིངས་པར་གྱུར་པ་ན།།སངས་རྒྱས་གོ་འཕང་སྒྲུབ་པའི་ཉེ་ལམ་མཆོག
བླ་མེད་རྡོ་རྗེ་ཐེག་པར་འཇུག་པར་ཤོག།དེ་ལྟར་ཤུགས་དྲག་གསོལ་བ་བཏབ་པའི་མཐུས།།སྐྱབས་གསུམ་ཀུན་འདུས་དྲིན་ཅན་བླ་མ་རྗེ།།དགྱེས་པ་ཆེན་པོས་རང་ཉིད་ལ་ཐིམ་པས།།རང་གི་ལས་ངན་སྡིག་སྒྲིབ་ཀུན་དག་སྟེ།།རང་སེམས
འོད་གསལ་ངང་དུ་གནས་པར་གྱུར།།སྟོང་པའི་ངང་ལས་སྲུང་བའི་འཁོར་ལོ་ཡིས།།བསྐོར་བའི་རང་སྣང་གཞལ་ཡས་ཁང་གི་དབུས།།ཡེ་ཤེས་ལྔ་ཡི་མངོན་བྱང་རིམ་པ་ལས།།རང་ཉིད་བཅོམ་ལྡན་རྡོ་རྗེ་འཇིགས་བྱེད་ནི།།ཞལ
ཕྱག་ཡོངས་རྫོགས་ཡུམ་དང་བཅས་པར་གྱུར།།རང་ཉིད་ཡི་དམ་རྡོ་རྗེ་འཇིགས་བྱེད་དུ།།གསལ་བའི་སྐྱེ་མཆེད་སྒོ་གསུམ་བྱིན་བརླབས་ཏེ།།ཐུགས་ཀའི་ཧཱུཾ་གི་འོད་ཟེར་ལྕགས་ཀྱུ་ཡིས།།རབ་འབྱམས་ཞིང་གི་རྒྱལ་བ་མ་ལུས་པ།།
རྡོ་རྗེ་འཇིགས་བྱེད་ཆེན་པོའི་སྐུའི་རྣམ་པར།།སྤྱན་དྲངས་ཐིམ་པས་དབྱེར་མེད་རོ་གཅིག་གྱུར།།སླར་ཡར་རྒྱལ་བ་རིགས་ལྔ་སྤྱན་དྲངས་ནས།།མཆོད་ཅིང་གསོལ་བ་བཏབ་སྟེ་དབང་བསྐུར་བས།།རང་ལུས་ཡེ་ཤེས་བདུད་རྩིས་ལེགས་གང
ནས།།དྲི་མ་ཀུན་དག་བདེ་བ་ཆེན་པོ་མྱོང་།།མི་བསྐྱོད་རྒྱལ་པོས་དབུ་ལ་བརྒྱན་པར་གྱུར།།ཏིང་འཛིན་སྔགས་དང་ཕྱག་རྒྱས་བྱིན་བརླབས་པའི།།ཕྱི་དང་ནང་དང་གསང་བའི་མཆོད་པ་དང་།།རྣམ་དག་དེ་བཞིན་ཉིད་ཀྱི་མཆོད་པ་ཀུན།།

བློ་ཡིས་སྤྲུལ་ནས་ཡི་དམ་སྦྲུལ་འབུལ།།ཐུགས་རྗེས་བཞེས་ནས་བྱིན་གྱིས་བརླབ་ཏུ་གསོལ།།རྒྱལ་བ་ཀུན་གྱི་ཡེ་ཤེས་གཅིག་བསྡུས་ནས།།གཏུམ་ཆེན་ཁྲོ་བོའི་དབང་པོའི་སྐུར་བསྟན་པ།།བཅོམ་ལྡན་རྡོ
རྗེ་འཇིགས་བྱེད་ལྷ་ཚོགས་ལ།།སྒོ་གསུམ་གུས་པ་ཆེན་པོས་གསོལ་བ་འདེབས།།རང་ཉིད་ཡི་དམ་རྡོ་རྗེ་འཇིགས་བྱེད་དུ།།གསལ་བའི་ཐུགས་ཀར་སྔགས་ཕྲེང་བཀོད་པ་ལས།།འོད་འཕྲོས་ཕྱོགས་བཅུའི་རྒྱལ་བ་སྲས་བཅས་མཆོད།།
རིགས་དྲུག་སེམས་ཅན་ཀུན་གྱི་སྡིག་སྒྲིབ་སྦྱངས།།གང་སྣང་ལྷ་ཡི་རྣམ་པར་གསལ་བར་གྱུར།།དེ་ལྟར་རང་ཡི་དམ་དུ་གསལ་བའི་སྐུ་ལ་ང་རྒྱལ་དང་གསལ་སྣང་ཅི་ཐོ་ན་བྱས་ནས་བཟླས་པ་བྱ་བ་ནི།ཨོཾ་ཨ་ར་པ་ཙ་ན་དྷཱི།ཨོཾ་ཡ
མ་རཱ་ཛཱ་ས་དོ་མེ་ཡ།ཡ་མེ་དོ་རུ་ཎ་ཡོ་ད་ཡ།ཡ་ད་ཡོ་ནི་ར་ཡ་ཀྵེ་ཡ།ཡཀྵེ་ཡཙྪ་ནི་རཱ་མ་ཡ་ཧཱུཾ་ཧཱུྃ་ཕཊ་ཕཊ་སྭཱ་ཧཱ།ཨོཾ་ཧྲཱིཿཥྚྲྀཿཝི་ཀྲི་ཏཱ་ན་ན་ཧཱུཾ་ཕཊ།ཨོཾ་ཡ་མཱན་ཏ་ཀ་ཧཱུཾ་ཕཊ།ཨོཾ་བཛྲ་བེཏྟཱ་ལཱི་ཨཱ་གཙྪ་ཨཱ་གཙྪ་ཧཱུཾ་ཛཿསྭཱ་ཧཱ།
ཞེས་གོང་དུ་བཤད་པའི་དམིགས་པ་དེ་བཞིན་དང་བཅས་ཅི་ནུས་བཟླའོ།།དེ་ནས་ཡིག་བརྒྱ་བཟླས་ལ་གཏོར་མ་འབུལ་བ་ནི།གཏོརི་མ་ནང་མཆོད་ལྟར་བྱིན་གྱིས་བརླབས་ལ་འབུལ་ཚུལ་ནི་འདི་ལྟར།རང་གི་ཐུགས་ཀའི་ཧཱུཾ་ལས་འོད
འཕྲོས་པས།རྒྱུད་སྡེ་བཞི་འབྲེལ་ཡི་དམ་མ་ལུས་དང་།།རབ་འབྱམས་ཞིང་གི་རྒྱལ་བ་སྲས་བཅས་ཀུན།།བཅོམ་ལྡན་གཤིན་རྗེ་གཤེད་ཀྱི་དཀྱིལ་འཁོར་པའི།།རྣམ་པར་སྤྱན་དྲངས་མདུན་གྱི་ནམ་མཁར་བཞུགས།།སྟོང

གསུམ་ཁྱོན་ལྟར་ཡངས་པའི་ཀ་པཱ་ལར།།ལྷ་མིའི་བཟའ་བཅའ་མ་ལུས་སྲུངས་པ་ལ།།སྦྱངས་རྟོགས་སྦར་བྱས་བདུད་རྩིའི་རྒྱ་མཚོ་འདི།།ཡི་དམ་དཀྱིལ་འཁོར་ལྷ་ཚོགས་མཉེས་ཕྱིར་འབུལ།།ལན་གསུམ།བརྩེ་ལྡན་ཁྱེད་ཀྱི་མཁྱེན
རབ་འོད་ཟེར་གྱིས།།བདག་བློའི་གཏི་མུག་རྨོངས་པ་རབ་བསལ་ནས།།བཀའ་དང་བསྟན་བཅོས་གཞུང་ལུགས་རྟོགས་པ་ཡི།།བློ་གྲོས་སྤོབས་པའི་སྣང་བ་སྩལ་དུ་གསོལ།།རྣམ་དག་བསམས་པས་ཚུལ་འདིར་འབད་པ་ལས།།བྱུང་བའི་
དགེ་བས་མཐའ་ཡས་འགྲོ་བ་ཀུན།།སྐྱེ་ཞིང་སྐྱེ་བར་འཇམ་དབྱངས་ཞི་ཁྲོ་ཡིས།།འབྲལ་བ་མེད་པར་རྗེས་སུ་འཛིན་གྱུར་ཅིག།མཆོག་དང་ཐུན་མོང་དངོས་གྲུབ་མ་ལུས་པའི།།རྩ་བ་དམ་ཚིག་ཡིན་པར་གསུངས་པས་ན།།ཇི་ལྟར་ཁས
བླངས་དམ་ཚིག་སྡོམ་པ་རྣམས།།སྲོག་ལས་གཅེས་པར་བསྲུང་བར་ནུས་གྱུར་ཅིག།སྐྱེ་ཤི་བར་དོ་རྒྱལ་བའི་སྐུ་གསུམ་དུ།།སྒྱུར་བྱེད་རིམ་པ་དང་པོའི་རྣལ་འབྱོར་མཆོག།བསྒོམས་པས་རླབས་ཆེན་བསོད་ནམས་ཚོགས་རྫོགས
ཏེ།།རྫོགས་རིམ་ཡོངས་རྫོགས་སྐྱེ་བའི་རྒྱུད་སྨིན་ཤོག།བླ་མ་ལྷ་ལ་རྩེ་གཅིག་གསོལ་བཏབ་སྟེ།།རྡོ་རྗེའི་ལུས་ལ་གནད་དུ་བསྣུན་པ་ལས།།བླ་མ་ལྷ་ཡི་བྱིན་རླབླ་སྐྱ་རེང་གིས།།ཉེར་དྲངས་འོད་གསལ་ཉི་མ་འཆར་བར་ཤོག།
བླ་མེད་རྒྱུད་སྡེ་རྒྱ་མཚོའི་སྙིང་པོའི་དོན།།འཇམ་མགོན་རྒྱལ་བ་གཉིས་པའི་ཐུགས་ཀྱི་བཅུད།།འོད་གསལ་སྒྱུ་ལུས་ཟུང་དུ་འཇུག་པའི་ལམ།།བསྒོམས་པས་འཆི་མེད་རྡོ་རྗེའི་སྐུ་ཐོབ་ཤོག།ཅེས་སྨོན་ལམ་ཤུགས་དྲག་ཏུ་གདབ

བོ།།དེ་ནས་ཆོས་སྲུང་རྣམས་ལ་གཏོར་མ་འབུལ་བ་ནི།གཏོར་མ་ནང་མཆོད་ལྟར་བྱིན་གྱིས་བརླབས་ལ།ཧཱུཾ།འཇིགས་རུང་བསིལ་བ་ཚལ་གྱི་དུར་ཁྲོད་སོགས།།གར་བཞུགས།
རྡོ་རྗེའི་ཕོ་བྲང་སོ་སོ་ནས།།བསྟེན་ཅིང་མཆོད་པའི་སྲུང་མ་མ་ལུས་པ།།སྤྱན་འདྲེན་མཆོད་པའི་གནས་འདིར་གཤེགས་སུ་གསོལ།།མྱུར་མཛད་ཡེ་ཤེས་མགོན་པོ་ཕྱག་དྲུག་པ།།དངོས་གྲུབ་སྩོལ་མཛད
མགོན་པོ་ཡིད་བཞིན་ནོར།།ཕྱི་ནང་གསང་གསུམ་དམ་ཅན་ཆོས་ཀྱི་རྒྱལ།།འཁོར་ཚོགས་རྒྱ་མཚོར་བཅས་པ་གནས་འདིར་གཤེགས།།དམག་དང་ཟོར་གྱི་ལས་དགྱེས་དཔལ་ལྷ་མོ།།རྣམ་སྣང་ཆེན་པོའི་བཀའ
སྡོད་གུར་གྱི་མགོན།།ཞིང་སྐྱོང་གཟི་ལྡན་དབང་ཕྱུག་ཞལ་བཞི་པ།།འཁོར་ཚོགས་རྒྱ་མཚོར་བཅས་པ་གནས་འདིར་གཤེགས།།ཧེ་རུ་ཀ་ཡི་སྤྲུལ་པ་ཕྱག་བཞི་པ།།གསང་བདག་བཀའ་སྣོད་རྒྱལ་ཆེན་རྣམ་ཐོས་སྲས།།
ཆོས་སྐྱོང་དྲེགས་པ་ལྕམ་སྲིང་འཁོར་བཅས་རྣམས།།སྤྱན་འདྲེན་མཆོད་པའི་གནས་འདིར་གཤེགས་སུ་གསོལ།།འདོད་ཁམས་དབང་ཕྱུག་སྲིད་གསུམ་རྒྱལ་མོ་སོགས།།བསྟན་པ་བསྲུང་ཞིང་སྐྱོང་བའི་དམ་ཚིག་ཅན།།
རྒྱལ་བས་བཀའ་བསྒོས་ཆོས་སྐྱོང་སྲུང་མ་རྣམས།།ཐོགས་མེད་རྫུ་འཕྲུལ་ཤུགས་ཀྱིས་གནས་འདིར་གཤེགས།།ཆུ་གཉིས་ཉེར་སྐྱོང་རོལ་མོ་འདོད་ཡོན་དང་།།བླ་མེད་ཐེག་པའི་དམ་རྫས་ནང་མཆོད་སོགས།།

ནང་གསང་བའི་མཆོད་སྤྲིན་རྒྱ་མཚོ་འདི།།ཆོས་སྐྱོང་སྲུང་མའི་ཚོགས་རྣམས་མཉེས་ཕྱིར་འབུལ།།ཆོས་ཀུན་གདོད་ནས་རྣམ་པར་དག་གྱུར་ཀྱང་།།བདག་ཅག་མ་རིག་འཁྲུལ་པའི་དབང་གྱུར་པས།།སྐུ་གསུང་ཐུགས་དང་འགལ་བ་ཅི་མཆིས་པ།།ཐམས་ཅད
བསམ་པ་ཐག་པས་མཐོལ་ལོ་བཤགས།།བདེ་ཆེན་ཡེ་ཤེས་ཆེན་པོའི་རོལ་པ་ལས།།བྱུང་བའི་ཕྱི་ནང་གསང་རྟེན་བསྐང་རྫས་ཀྱིས།།འཆི་མེད་ལམ་ཀུན་ཡོངས་སུ་གང་བ་འདིས།།ཆོས་སྐྱོང་སྲུང་མའི་ཚོགས་རྣམས་ཐུགས་དམ་བསྐང་།།ཐུགས་དམ
སོང་ཞིང་ཉམས་ཆགས་གསོས་གྱུར་ནས།།འགལ་རྐྱེན་ཀུན་སོལ་མཐུན་རྐྱེན་མ་ལུས་སྒྲུབས།།དགྲ་བགེགས་བསྒྲལ་བའི་ཤ་ཁྲག་གཏོར་ཚོགས་དང་།།ལཱ་མིའི་བཟའ་བཅའ་ཕུལ་དུ་བྱུང་བ་རྣམས།།སྦྱངས་རྟོགས་སྦར་བྱས་བདུད་རྩིའི་རྒྱ་མཚོ་འདི།།ཆོས་སྐྱོང་སྲུང
མའི་ཚོགས་རྣམས་མཉེས་ཕྱིར་འབུལ།།ལན་གསུམ།དེ་ནས་གཞི་བདག་གཏོར་མ་ནི།ཨ་མྲྀ་ཏིས་བསངས།སྭ་བྷཱ་ཝས་སྦྱངས།སྟོང་པའི་ངང་ལས་བྷྲཱུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་བྱུང་བའི་གཏོར་མ་དྲངས་ཤིང་ཐོགས་པ་མེད་པ
ཟག་པ་མེད་པའི་བདུད་རྩིའི་རྒྱ་མཚོར་གྱུར།།ཨོཾ་ཨཱཿཧཱུཾ།ལན་གསུམ་བརྗོད།།འདོད་ཡོན་ལྔ་ལྡན་བདུད་རྩིའི་གཏོར་མ་འདི།།ས་ཡི་ལྷ་མོ་བསྟན་མ་འཁོར་བཅས་དང་།།ཚེ་རིང་མཆེད་ལྔ་བསྟན་མ་བཅུ་གཉིས་སོག།།ཡུལ་ལྷ་གཞི་བདག་འཁོར་དང་བཅས་ལ་འབུལ།།བཞེས་ནས་བདག་
ཅག་དམ་ཆོས་སྒྲུབ་པ་ལ།།འགལ་རྐྱེན་སེལ་ཞིང་མཐུན་རྐྱེན་འགྲུབ་པར་མཛོད།།བདག་གི་བསམ་པའི་སྟོབས་དང་ནི།།དེ་བཞིན་གཤེགས་པའི་བྱིན་སྟོབས་དང་།།ཆོས་ཀྱི་དབྱིངས་ཀྱི་སྟོབླ་རྣམས་ཀྱིས།།དོན་རྣམས་གང་དག་བསམ་པ་ཀུན།།དེ་དག་ཐམས་ཅད་ཅི་རིག་པ།།ཐོག་པ་མེད

བར་འབྱུང་གྱུར་ཅིག།ཧཱུཾ།རྒྱལ་བ་ཀུན་གྱི་མཐུ་སྟོབས་ནུས་པ་ཀུན།།གཅིག་བསྡུས་མྱུར་མཛད་མགོན་པོ་ཕྱག་དྲུག་པ།།མཆོག་མཐུན་དངོས་གྲུབ་སྩོལ་མཛད་ཡིད་བཞིན་ནོར།།འཁོར་ཚོགས་རྒྱ་མཚོར་བཅས་ལ
བདག་བསྟོད་དོ།།འཇམ་མགོན་རྒྱལ་བའི་བསྟན་བསྲུང་དཔའ་བོ་ཆེ།།ཕྱི་ནང་གསང་གསུམ་དམ་ཅན་ཆོས་ཀྱི་རྒྱལ།།དུས་གསུམ་རྒྱལ་བའི་ཡུམ་གཅིག་དམག་ཟོར་མ།།འཁོར་ཚོགས་རྒྱ་མཚོར་བཅས་ལ་བདག་བསྟོད་དོ།།
རྣམ་སྣང་ཆེན་པོའི་བཀའ་སྡོད་གུར་གྱི་མགོན།།ཞིང་སྐྱོང་གཟི་ལྡན་དབང་ཕྱུག་ཞལ་བཞི་ལ།།དཔལ་ལྡན་ཡེ་ཤེས་མགོན་པོ་ཕྱག་བཞི་པ།།འཁོར་ཚོགས་རྒྱ་མཚོར་བཅས་ལ་བདག་བསྟོད་དོ།།ཁྲིམས་ལྡན་སྲུང་ཞིང་འདོད་དགུའི
ཆར་འབེབས་པ།།རྒྱལ་པོ་ཆེན་པོ་རྣམ་མང་ཐོས་པོའི་སྲས།།དྲེགས་པ་ལྕམ་སྲིད་སྲིད་པའི་ལྷ་མོ་བཅས།།འཁོར་ཚོགས་རྒྱ་མཚོར་བཅས་ལ་བདག་བསྟོད་དོ།།བདག་གིས་རྒྱུན་དུ་བསྟེན་ཅིང་མཆོད་པ་ཡི།།དམ་ཅན་ཆོས
སྐྱོང་བསྲུང་མ་ཁྱེད་རྣམས་ཀྱིས།།ཉིན་དང་མཚན་དུ་བྱ་ར་མ་གཡེལ་བར།།འགལ་རྐྱེན་ཀུན་སེལ་མཐུན་རྐྱེན་མ་ལུས་སྒྲུབས།།ཁྱད་པར་འཇམ་མགོན་བླ་མའི་ཐུགས་ཀྱི་བཅུད།།ཚང་ལ་མ་ནོར་ལམ་རིམ་སྒོམ་པ་ལ།།ཕྱི
ནང་བར་གཅོད་གང་ཡང་མི་འབྱུང་བར།།ལུང་རྟོགས་ཡོན་ཏན་ཐམས་ཅད་འཕེལ་བར་མཛོད།།དཀར་ཕྱོགས་ལྷ་རྣམས་མཐུ་སྟོབས་མི་ཉམས་ཤིང་།།བཟང་པོའི་ཞིང་སར་ལོ་ཏོག་འཕེལ་བ་དང་།།དཔལ་འབྱོར་ལེགས

ཚོགས་བྱ་བ་དབྱར་མཚོ་ལྟར།།གོང་ནས་གོང་དུ་འཕེལ་བའི་བཀྲ་ཤིས་ཤོག།དེ་ནས་ཡིག་བརྒྱ་བཟླས་ལ།མ་རྙེད་ཡོངས་སུ་མ་ཤེས་དང་།།གང་ཡང་ནུས་པ་མ་མཆིས་པས།།འདིར་ནི་བྱ་བ་གང་བགྱིས་པ།
དེ་ཡང་བཟོད་པར་མཛད་དུ་གསོལ།།ལྷག་པ་དང་ནི་ཆད་པ་དང་།།ཆོ་གའི་ཡན་ལག་ཉམས་པ་དང་།།བདག་གི་བརྗེད་ངས་ཅི་མཆིས་པ།།དེ་ཀུན་ཁྱེད་ཀྱིས་བཟོད་མཛད་རིགས།།འདིར་ནི་གཟུགས་དང
ལྷན་ཅིག་ཏུ།།འགྲོ་བའི་དོན་དུ་བཞུགས་ནས་ཀྱང་།།ནད་མེད་ཚེ་དང་དབང་ཕྱུག་དང་།།མཆོག་རྣམས་ལེགས་པར་སྩལ་དུ་གསོལ།།ཨོཾ་སུ་པྲ་ཏཱིཥྚ་བཛྲེ་སྭཱ་ཧཱ།ཞེས་རྟེན་རྣམས་ལ་བརྟན་བཞུགས་བྱ་ཞིང
ཡི་་དམ་དཀྱིལ་འཁོར་རྟེན་དང་བརྟེན་པར་བཅས་པ་རང་ཉིད་ལ་ཐིམ།ཕྱོགས་སྐྱོང་འཇིག་རྟེན་པ་རྣམས་རང་གནས་སུ་གཤེགས་པར་བསམ་མོ།།སྡེ་སྣོད་གསུམ་དང་རྒྱུད་སྡེ་བཞི་ཡི་དོན།།སྟན་ཐོག་གཅིག་ཏུ་དྲིལ་
ནས་ཉམས་ལེན་ལ།།སྦྱོར་མཛད་བློ་བཟང་ཐུབ་དབང་རྡོ་རྗེ་འཆང་།།འཁོར་དང་བཅས་པས་བཀྲ་ཤིས་དགེ་ལེགས་སྩོལ།།བློ་བཟང་ཐུབ་དབང་རྡོ་རྗེ་འཆང་དབང་གི།སྙན་རྒྱུད་འཛིན་ལ་འགྲན་པའི་ཟླ་བྲལ་བ།།གྲུབ
པའི་དབང་ཕྱུག་རྒྱལ་བ་དབེནས་པ།།ཡབ་སྲས་རྒྱུད་པར་བཅས་པའི་བཀྲ་ཤིས་ཤོག།ཇོ་བོ་རྗེ་དང་འཇམ་མགོན་བླ་མ་ཡི།།རྣམ་ཐར་གཙང་མ་དྲི་མེད་སྐྱོང་བྱེད་པ།།རྒྱལ་བའི་སྲས་པོ་གང་ན་སུ་བཞུགས་པ།།དེ

དག་རྣམས་ཀྱིས་བཀྲ་ཤིས་བདེ་ལེགས་སྩོལ།ཞེས་བླ་མ་ཡི་དམ་ཆོས་སྲུང་རྣམས་ལ་གསོལ་བ་འདེབས་ཤིང་མདོ་སྔགས་གཉིས་ཀའི་ལམ་ལ་བག་ཆགས་འཇོན་ཚུལ་སྙིང་པོར་དྲིལ་བ་རྒྱུན་དུ་ཁ་ཏོན་དུ་བྱས་ཆོག་པ་ཞིག།།
དགོས་ཞེས་དད་ལྡན་རྗེ་དྲུང་ཡེ་ཤེས་དོན་གྲུབ་ཀྱིས་ནན་ཏན་དུ་བསྐུལ་བ་ལ་བརྟེན་ནས་ཆོས་སྨྲ་བའི་བཙུན་པ་ཡེ་ཤེས་རྒྱལ་མཚན་གྱིས་ཕོ་བྲང་ཆེན་པོ་པོ་ཏ་ལའི་གཟིམ་ཆུང་བདེ་བ་ཅན་དུ་སྦྱར་བའོ།།



།